มันนี่ทูเดย์
ทีคิวเอ็มฯ โชว์รายได้ 7 พันล้าน
29 ก.ย. 2557

ทีคิวเอ็มฯ โชว์รายได้ 7 พันล้าน
นายอัญชลิน พรรณนิภา ประธาน บริษัท ทีคิวเอ็ม อินชัวร์รันส์ โบรคเกอร์ เปิดเผยว่า แม้ว่าเศรษฐกิจไทยจะอยู่ในภาวะชะลอตัว แต่ ณ วันที่ 24 ก.ย. 2557 บริษัททำยอดขายได้ประมาณ 7,000 ล้านบาท เพิ่มขึ้น 20% แบ่งเป็นเบี้ยประกันจากรถยนต์ 79% ประกันอื่นๆ 12% และประกันชีวิต 9% อย่างไรก็ตามยอมรับว่าปีนี้ยอดขายอาจไม่ถึง 1 หมื่นล้านบาท น่าจะได้ประมาณ 9,000 กว่าล้านบาท นอกจากนี้บริษัทได้พัฒนาผลิตภัณฑ์ใหม่ ประกันภัยโรคมะเร็ง สองเด้งมะเร็งฮิต โดยให้ความคุ้มครองโรคมะเร็งทั้งหญิงและชาย เบี้ยเริ่มต้นวันละไม่ถึง 10 บาท ให้ความคุ้มครองโรคมะเร็งทุกชนิด (ยกเว้นมะเร็งผิวหนัง) ไม่ต้องตรวจสุขภาพ จ่ายทันทีเต็มวงเงินประกันตั้งแต่ 2 แสนบาท 
หม่อมอุ๋ยหนุนเอเอ็มซีเข้าตลาดหุ้น
ม.ร.ว.ปรีดิยาธร เทวกุล รองนายกรัฐมนตรี กล่าวปาฐกถาพิเศษในการประชุมระดับผู้นำด้านสถาบันการเงิน และการบริหารจัดการสินทรัพย์ของภาครัฐ ครั้งที่ 2 ว่า จะสนับสนุนให้บริษัทบริหารสินทรัพย์ (เอเอ็มซี) แปลงสภาพจากการเป็นรัฐวิสาหกิจให้เป็นเอกชน และควรเข้าจดทะเบียนในตลาดหลักทรัพย์เพื่อระดมเงินทุน และสร้างความแข็งแกร่ง เพิ่มประสิทธิภาพการบริหารงาน และแม้ว่าไทยจะผ่านช่วงวิกฤตเศรษฐกิจปี 2540 มาแล้ว แต่เอเอ็มซีก็เป็นเครื่องมือสำคัญที่จะเข้ามาช่วยแก้ไขปัญหาหนี้เสีย (เอ็นพีแอล) ของสถาบันการเงิน 
ประธานไอแบงก์เดินสายปลุกความมั่นใจ
นายชัยวัฒน์ อุทัยวรรณ์ ประธานกรรมการธนาคารอิสลามแห่งประเทศไทย (ไอแบงก์) เดินสายประชุมพบปะกับพนักงานทั่วประเทศ เพื่อมอบนโยบายการบริหารและทิศทางการดำเนินงาน พร้อมกับรับฟังปัญหา ข้อคิดเห็นต่างๆ โดยได้ให้ความเชื่อมั่นว่าจะสามารถแก้ปัญหาของธนาคารได้ นอกจากนี้ธนาคารได้ร่วมกับสำนักงานระงับข้อพิพาท สำนักงานศาลยุติธรรม จัดงาน “ร่วมใจไกล่เกลี่ยธนาคารอิสลามแห่งประเทศไทย” ขึ้น เพื่อโอกาสลูกค้ารายย่อย 5 จังหวัดชายแดนภาคใต้เข้ามาเจรจาปรับโครงสร้างหนี้ จะไม่ต้องถูกฟ้องดำเนินคดี โดยกำหนดให้เจรจา ศาลจังหวัดสตูล วันที่ 2 ต.ค. ศาลจังหวัดยะลา วันที่ 15 ศาลจังหวัดปัตตานี วันที่ 18 ต.ค. และศาลจังหวัดนราธิวาส วันที่ 21-22 ต.ค.